《五哀诗 汉处士祢衡》
宋代·李纲

祢生抱逸韵，乃是古之狂。负才颇傲物，齿少气方刚。

怀刺游许下，漫灭竟摧藏。肯从屠沽儿，借面与吊丧。

伟哉孔文举，国宝借路傍。上书荐一鹗，欲使观翱翔。

振翼云汉间，永垂虹蜺光。飞兔与腰袅，灭没不可望。

观其慰辞荐，器识岂易量。平生轻魏祖，纵口成否臧。

召令为鼓吏，阅试当改装。蹀𨄌初散步，掺挝作渔阳。

声节既悲壮，容态随低昂。岑牟与单绞，裸袒易故裳。

却来坐军门，画地声琅琅。曹瞒黠如鬼，嗜杀犹虎狼。

缩手不敢动，送与刘及黄。娱宾赋鹦鹉，节奏陵笙簧。

援笔不加点，粲然已成章。高才竟为累，兰麝空馀香。

至今鹦鹉洲，葭苇秋苍苍。丑哉杀士名，千古不可忘。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。